text: To gange Ankersen udtaget 
  03 marts 2014 kl. 06.43
  Landstræner Morten Olsen har efterudtaget Jakob Ankersen (Esbjerg), Jakob Poulsen (FC Midtjylland) og Simon Makienok (Brøndby) til onsdagens venskabskamp mod England, skriver DBU i en pressemeddelelse.
  Dermed får to gange Ankersen mulighed for at optræde i landskampsdragten på samme tid. I forvejen var brormand, Peter Ankersen, udtaget.
  Efterudtagelserne sker, fordi Martin Braithwaite tidligere søndag meldte afbud til kampen grundet en skade. Derudover er Christian Eriksen tvivlsom til kampen.
  Tidligere søndag sagde Tottenhams manager, at Eriksen ikke skulle spille kampen mod England på Wembley, men DBU har altså ønsket, at Christian Eriksen møder op i lejren.
  - Landstræneren har senere søndag haft en samtale med Christian Eriksen, Tottenham Hotspurs, som har rygproblemer, men som efter gensidig aftale møder ind i landsholdslejren mandag i London med henblik på en diagnose og behandling, skriver DBU.
  